Výročná správa o vykonávaní Operačného programu Kvalita životného prostredia za rok 2021  
**ZHRNUTIE PRE OBČANOV**

**Operačný program Kvalita životného prostredia (OP KŽP)** je programovým dokumentom Slovenskej republiky pre čerpanie pomoci z európskych štrukturálnych a investičných fondov (EŠIF) v oblasti ochrany a zlepšovania kvality životného prostredia, aktívnej adaptácie na zmenu klímy a podpory energeticky efektívneho nízkouhlíkového hospodárstva.

**Investičná stratégia OP KŽP** zahŕňa tri tematické ciele politiky súdržnosti EÚ na programové obdobie 2014 – 2020, ktorými sú:

* Zachovanie a ochrana životného prostredia a podpora efektívneho využívania zdrojov;

• Podpora prispôsobovania sa zmene klímy, predchádzanie a riadenie rizika;

• Podpora prechodu na nízkouhlíkové hospodárstvo vo všetkých sektoroch

a prispieva k ich dosiahnutiu.

Návrh OP KŽP bol schválený uznesením vlády SR č. 175 zo dňa 16. 4. 2014.

OP KŽP v jeho počiatočnom znení bol schválený rozhodnutím Európskej komisie zo dňa 28. 10. 2014.

V súčasnosti je platným znenie OP KŽP (verzia 12), ktoré bolo schválené rozhodnutím Európskej komisie C (2021) 7116 final zo dňa 28. 9. 2021: <https://www.op-kzp.sk/obsah-dokumenty/dokument-op-kzp-verzia-12-0/> .

**Suma zdrojov EŠIF alokovaných v OP KŽP → takmer 2,83 mld. €, z toho:**

KOHÉZNY FOND → takmer 1,724 mld. €,

EURÓPSKY FOND REGIONÁLNEHO ROZVOJA → takmer 1,109 mld. €.

OP KŽP pozostáva z **piatich prioritných osí**.

Najväčšou z hľadiska rozsahu podpory a finančného objemu je ***prioritná os 1: Udržateľné využívanie prírodných zdrojov prostredníctvom rozvoja environmentálnej infraštruktúry***s alokáciou 1,536 mld. €. Projekty v rámci tejto prioritnej osi podporujú rozvoj dostupnosti a kvality environmentálnej infraštruktúry ako jedného z faktorov ovplyvňujúcich úroveň rozvoja regiónov a životnú úroveň obyvateľstva. Tieto projekty sú zamerané napr. na zlepšenie odvádzania a čistenia komunálnych vôd a zásobovania bezpečnou pitnou vodou, monitorovanie stavu podzemných a povrchových vôd, podporu separovaného zberu komunálnych odpadov, výstavbu zariadení na recykláciu odpadov, vrátane biologicky rozložiteľných komunálnych odpadov, na realizáciu opatrení na zlepšenie stavu ochrany druhov a biotopov, ako aj podporu prvkov zelenej infraštruktúry, na zníženie znečisťovania ovzdušia a zabezpečenie sanácie environmentálnych záťaží.

Na ***prioritnú os 2: Adaptácia na nepriaznivé dôsledky zmeny klímy so zameraním na ochranu pred povodňami*** je vyčlenených 188 mil. €, ktoré slúžia na podporu projektov zameraných na zníženie rizika povodní a negatívnych dôsledkov zmeny klímy. Okrem preventívnych protipovodňových opatrení k nim patria vodozádržné opatrenia v sídlach, ktorých súčasťou je využitie prvkov zelenej infraštruktúry a prispievajú k zlepšeniu mikroklimatických podmienok obyvateľov miest alebo obcí.

V rámci ***prioritnej osi 3: Podpora riadenia rizík, riadenia mimoriadnych udalostí a odolnosti proti mimoriadnym udalostiam ovplyvneným zmenou klímy***, na ktorú je určených 243,9 mil. €, sú podporované projekty zamerané napr. na zvýšenie úrovne pripravenosti na zvládanie mimoriadnych udalostí, zvýšenie efektívnosti manažmentu mimoriadnych udalostí, ako aj na sanáciu zosuvných území ovplyvnených zmenou klímy.

V rámci ***prioritnej osi 4: Energeticky efektívne nízkouhlíkové hospodárstvo vo všetkých sektoroch***, ktorej zdroje predstavujú takmer 787,77 mil. €, sú podporované projekty zamerané na zníženie energetickej náročnosti verejných budov, na zvyšovanie energetickej efektívnosti a využívania energie z obnoviteľných zdrojov v podnikoch, na podporu výroby a distribúcie energie z obnoviteľných zdrojov, rozvoj účinnejších systémov centralizovaného zásobovania teplom, ako aj na zvyšovanie počtu miestnych plánov a opatrení súvisiacich s nízkouhlíkovou stratégiou.

Na ***prioritnú os 5: Technická pomoc*** je vyčlenených 77 mil. €.

|  |  |
| --- | --- |
| **IMPLEMENTAČNÁ ŠTRUKTÚRA OP KŽP** | |
| **Riadiaci orgán** | **Ministerstvo životného prostredia SR** (MŽP SR) |
| **Sprostredkovateľské orgány** | **Slovenská agentúra životného prostredia** (SAŽP) – implementácia projektov prioritnej osi (PO) 1, PO 2 a špecifického cieľa 3.1.2 v PO 3 |
| **Ministerstvo vnútra SR** (MV SR) **-** pre PO 3, špecifické ciele 3.1.1 a 3.1.3 |
| **Slovenská inovačná a energetická agentúra** (SIEA) **–** pre PO 4 |

Vyhlasovanie výziev a písomných vyzvaní

K 31. 12. 2021 bolo od začiatku programového obdobia **vyhlásených spolu 90 výziev a vyzvaní v celkovej sume 3,39 mld. €**,čo predstavuje 119,73 % alokácie OP KŽP. V roku 2021 bolo vyhlásených 8 výziev v celkovom objeme 191 mil. € za zdroj EÚ.

Príprava a vyhlasovanie výziev na predkladanie dopytovo orientovaných projektov vychádza z harmonogramu výziev na príslušný rok (rok n), ktorý riadiaci orgán spracováva k novembru predchádzajúceho roka a v prípade potreby ho priebežne aktualizuje.

**OP KŽP je dopytovo orientovaný program, t. j. jeho implementácia sa uskutočňuje prostredníctvom projektov predložených žiadateľmi a na základe ich dopytu.**

**Veľký projekt – fázovaný** (*projekt, ktorého celkové výdavky presahujú 50 mil. €)*

V rámci OP KŽP je implementovaný 1 veľký projekt, pričom ide o dofinancovanie II. fázy projektu „ČOV Sever“, ktorého I. fáza bola realizovaná z Operačného programu Životné prostredie. Projekt bol riadne ukončený.

**Národné projekty** (*projekty s vopred vymedzeným predmetom, ktoré realizuje vopred určený subjekt*)

V rámci OP KŽP je implementovaných 8 národných projektov,na národný projekt „Envirocentrum Dropie“ je vyhlásené vyzvanie a koncom roka 2021 bol schválený zámer národného projektu „Zelená domácnostiam III“. Finančný objem národných projektov predstavuje celkovo sumu 143,8 mil. € (EÚ zdroj), čo je  približne 5 % z celkovej alokácie OP KŽP.

Národné projekty v rámci OP KŽP teda iba dopĺňajú projekty predložené v rámci výziev, čo svedčí o dopytovo orientovanom charaktere programu.

Stav zazmluvnenia

**Zazmluvnenie k 31. 12. 2021 dosahuje sumu 2,275 mld. €, čo predstavuje 80 % alokácie OP KŽP a celkovo bolo zazmluvnených už 2 317 projektov**. V roku 2021 bolo zazmluvnených 463 projektov v hodnote 398,77 mil. €, čo predstavuje cca 14 % z alokácie OP KŽP.

Stav zazmluvňovania korešponduje s dopytom, resp. pripravenosťou žiadateľov a kvalitatívnou úrovňou nimi predkladaných žiadostí o nenávratný finančný príspevok a zároveň zodpovedá charakteru podporovaných projektov. Prevažná časť investícií v rámci OP KŽP sa týka projektov v oblasti environmentálnej infraštruktúry, ktoré si vyžadujú náročnejšiu a zdĺhavejšiu projektovú prípravu (vrátane majetkovo-právneho vysporiadania pozemkov a získania príslušných povolení), ako aj zložitejšie postupy verejného obstarávania.

**Do konca roka 2021 bolo podporených 1381 prijímateľov,** t. j. došlo s nimi k uzatvoreniu zmluvy o poskytnutí nenávratného finančného príspevku. Z toho v roku 2021 bolo podporených 358 prijímateľov (v prípade, ak prijímateľ v rámci OP KŽP uzavrel viac zmlúv o nenávratný finančný príspevok, je započítaný len raz). V rámci implementácie   
OP KŽP riadiaci orgán eviduje už 1 321 projektov, ktorých aktivity boli riadne ukončené.

Stav čerpania

**Čerpanie na úrovni predložených žiadostí o platbu na Európsku komisiu k 31. 12. 2021 dosahovalo sumu 1,54 mld. €, čo predstavuje 54,48 % alokácie OP KŽP.** V roku 2021 Certifikačný orgán deklaroval na Európsku komisiu výdavky   
v celkovej sume 372 558 625,73 €, z toho za Európsky fond regionálneho rozvoja 181 639 999,65 € a za Kohézny fond 190 918 626 €. Nárast čerpania v porovnaní s rokom 2020 predstavoval 13,15 % z alokácie operačného programu.

Stav zazmluvnenia a čerpania (na úrovni predložených žiadostí o platbu na EK) v EUR

Napĺňanie merateľných ukazovateľov

Stav zazmluvnených hodnôt merateľných ukazovateľov programu korešponduje so zameraním vyhlásených výziev a dopytom, resp. pripravenosťou žiadateľov a dosahuje v priemere 84 % z cieľovej hodnoty na rok 2023. Skutočný (dosiahnutý) stav hodnôt ukazovateľov fyzickej implementácie programu zodpovedá času nevyhnutnému na riadnu implementáciu jednotlivých aktivít projektov a v rámci OP KŽP predstavuje v priemere 48 % z cieľových hodnôt na rok 2023. Dosahovanie hodnôt finančných ukazovateľov programu zodpovedá stavu finančnej implementácie OP KŽP, ktorá dosahuje 54,48 % čerpania z alokácie operačného programu.

**Stav plnenia vybraných ukazovateľov:**

**Zvýšená kapacita pre zhodnocovanie odpadov:** skutočný stav **166 176,5 t/rok**

**Novovybudované kanalizačné siete:** skutočný stav **748 km**

**Zníženie produkcie emisií PM10:** zazmluvnené **1 699 541,62 kg/rok**

**Počet obyvateľov využívajúcich opatrenia protipovodňovej ochrany:** zazmluvnené **6 758 osôb**

**Plocha hydrogeologicky preskúmaného územia:** zazmluvnené **84 080 ha**

**Plocha pokrytia územia zabezpečeného systémom včasného varovania:** zazmluvnené **2 263 644,73 ha**

**Množstvo tepelnej energie vyrobenej v zariadení s využitím obnovit. zdrojov energie :** skutočný stav **3 455,36 MWh/rok**

**Zníženie konečnej spotreby energie vo verejných budovách:** skutočný stav **26 405 341,93 kWh/rok**

Komunikačné aktivity

**Komunikačné aktivity sa v roku 2021 kvôli pretrvávajúcej nepriaznivej epidemiologickej situácii a protipandemickým opatreniam v súvislosti s ochorením COVID-19 presunuli do „online sveta“.** V rámci riadenej publicity sú pravidelne zverejňované oznamy na webových sídlach OP KŽP [www.op-kzp.sk](http://www.op-kzp.sk); MŽP SR [www.minzp.sk](http://www.minzp.sk); SAŽP [www.sazp.sk](http://www.sazp.sk); SIEA [www.siea.sk](http://www.siea.sk) a MV SR [www.minv.sk](http://www.minv.sk), ako aj na sociálnej sieti Facebook (<https://www.facebook.com/opkzp/>). Zverejnené informácie sa týkali najmä vyhlásených výziev na predkladanie žiadostí o nenávratný finančný príspevok, termínov informačných podujatí a vydaní riadiacich dokumentov. V prípade zverejňovania výziev riadiaci orgán využil aj formu **tlačových správ** prostredníctvom webového sídla MŽP SR. Za rok 2021 zverejnil 3 osobitné tlačové správy k výzvam s kódom OPKZP-PO2-SC211-2021-67, OPKZP-PO3-SC311-2021-70 a OPKZP-PO1-SC111-2021-72.

**V roku 2021 riadiaci orgán pre OP KŽP spolu so sprostredkovateľskými orgánmi zrealizovali 5 informačných podujatí, ktorých sa zúčastnilo celkovo 336 účastníkov.** MŽP SR, ako riadiaci orgán pre OP KŽP, zorganizoval 4 online informačné semináre k vyhláseným výzvam prostredníctvom platformy MS Teams - v júni k výzve č. 62 so zameraním na vodozádržné opatrenia v urbanizovanej krajine; v auguste k výzve č. 69 so zameraním na budovanie verejných kanalizácií, čistiarní odpadových vôd a súbežnú výstavbu verejných vodovodov a na konci novembra sa uskutočnil online informačný seminár k výzve č. 72 so zameraním na triedený zber komunálnych odpadov a doplnkovo k výzve č. 58 so zameraním na mechanicko-biologickú úpravu zmesových komunálnych odpadov, ktorý bol kvôli enormnému záujmu prihlásených účastníkov a na zabezpečenie bezproblémového chodu seminára v online priestore rozdelený do dvoch dní (s celkovým počtom 169 účastníkov). 1 informačný seminár zorganizovala SIEA, a to k vyhlásenej výzve č. 68 so zameraním na zníženie energetickej náročnosti verejných budov.

Riadiaci orgán pre OP KŽP za účelom efektívneho poskytovania informácií k aktuálnym výzvam prevádzkuje **infolinku** (+421 906 314 282),prostredníctvom ktorej záujemcovia získavajú odborné usmernenie k otázkam týkajúcich sa oprávnenosti žiadateľa, aktivít, výdavkov projektu, ako aj k spôsobu vypĺňania žiadosti o poskytnutie nenávratného finančného príspevku.

Informácie potenciálnym žiadateľom sú priebežne počas celého roka poskytované tiež písomne prostredníctvom zriadenej e-mailovej adresy:[***vyzvy.opkzp@enviro.gov.sk***](mailto:vyzvy.opkzp@enviro.gov.sk)**.**

Príklady úspešne realizovaných projektov za rok 2021



**Názov projektu:** Šoporňa - rozšírenie kanalizácie a ČOV

**Prijímateľ:** Obec Šoporňa

**Realizácia projektu:** 08/2017-08/2021

**Náklady projektu (zdroj EÚ):** 5 866 971,70 €

**Výsledky projektu:** Rozšírenie kapacity čistiarne odpadových vôd, ako aj predĺženie kanalizačnej siete o ďalších 16,3 km prispeje k zlepšeniu životného prostredia a kvality života obyvateľov obce. Na kanalizáciu bude napojených minimálne 95% producentov odpadových vôd v aglomerácii, pričom čistiareň odpadových vôd bude spĺňať kvalitatívne a kvantitatívne požiadavky SR a EÚ na hodnoty výstupných ukazovateľov znečistenia splaškových vôd. Vybudovanie kanalizácie sa prejaví zlepšením biologických a mikrobiologických ukazovateľov recipientu – vodného toku Váh.



**Názov projektu:** Zníženie energetickej náročnosti budovy MŠ Pri polícii, Trebišov

**Prijímateľ:** Mesto Trebišov

**Realizácia projektu:** 05/2017 – 12/2020

**Náklady projektu (zdroj EÚ):** 563 932,12 €

**Výsledky projektu:** Realizáciou projektu bolo dosiahnuté zníženie energetickej náročnosti budovy materskej školy (MŠ)   
v meste Trebišov, a to prostredníctvom realizácie komplexu opatrení. Zateplením obvodového plášťa, zateplením strešného plášťa, výmenou otvorových konštrukcií, modernizáciou elektroinštalácie a vykurovania došlo k  níženiu potreby energie pre budovu o 151 293,34 kWh/rok, čo predstavuje zníženie potreby energie o 69,75%. Okrem úspory energetických zdrojov je doplnkovým efektom projektu aj vytvorenie modernejšieho a príjemnejšieho prostredia na predškolskú výchovu detí. Veď aj prostredie, v ktorom dieťa trávi čas, ovplyvňuje jeho ďalší vývoj a vnímanie hodnoty životného prostredia.